SET ปิดหลุด 1,650 จุด นลท.ขายลดเสี่ยงหยุดยาว-กังวลเฟดเร่งขึ้นดบ. ฉุดเศรษฐกิจ
SET ปิดลบ 12 จุด หลุด 1,650 จุด นลท.ขายลดเสี่ยงหยุดยาว-กังวลเฟดเร่งขึ้นดบ. ฉุดเศรษฐกิจ แนะติดตามตัวเลขสหรัฐสุดสัปดาห์นี้ และประชุมกนง.สัปดาห์หน้า ให้แนวต้าน 1,655-1,660 จุด แนวรับ 1,635-1,640 จุด
SET ปิดลบ 12 จุด หลุด 1,650 จุด นลท.ขายลดเสี่ยงหยุดยาว-กังวลเฟดเร่งขึ้นดบ. ฉุดเศรษฐกิจ แนะติดตามตัวเลขสหรัฐสุดสัปดาห์นี้ และประชุมกนง.สัปดาห์หน้า ให้แนวต้าน 1,655-1,660 จุด แนวรับ 1,635-1,640 จุด
2 มิ.ย. 2565

นายชัยพร น้อมพิทักษ์เจริญ กรรมการผู้จัดการ สายงานค้าหลักทรัพย์ บล.บัวหลวง กล่าวว่า ตลาดหุ้นไทยวันนี้ปรับตัวลดลงตามทิศทางตลาดหุ้นภูมิภาคส่วนใหญ่ มองเป็นการพักตัวหลังปรับขึ้นมาค่อนข้างมาก โดยตลาดกลับมากังวลการดำเนินนโยบายการเงินที่เข้มงวดมากขึ้น โดยเฉพาะการปรับขึ้นอัตราดอกเบี้ยของธนาคารกลางสหรัฐฯ (เฟด) หลังทิศทางอัตราเงินเฟ้อยังอยู่ในระดับสูง ซึ่งอาจส่งผลให้เศรษฐกิจสหรัฐชะลอตัวได้ และยังมีแรงขายลดความเสี่ยงก่อนเข้าสู่วันหยุดยาวของตลาดหุ้นไทย
นอกจากนั้น ยังมีปัจจัยของราคาน้ำมันที่ปรับตัวลดลงมาก่อนการประชุมโอเปคพลัส จากความกังวลเกี่ยวกับแผนการเพิ่มกำลังการผลิตของสมาชิกในกลุ่ม หลังจากตัดรัสเซียออกจากส่วนหนึ่งของแผน หลังสหภาพยุโรป (EU) แบนการนำเข้าน้ำมันจากรัสเซีย ซึ่งทำให้เป็นแรงกดดันต่อหุ้นกลุ่มพลังงาน และกดดันดัชนีตลาดหุ้นไทย
สำหรับแนวโน้มตลาดหุ้นไทยในสัปดาห์หน้าคาดว่ายังคงแกว่งตัวไซด์เวย์ ปัจจัยต่างประเทศที่ต้องติดตามในคืนวันพรุ่งนี้ (3 มิ.ย. 2565) คือ ตัวเลขการจ้างงานนอกภาคการเกษตรของสหรัฐฯ และสัปดาห์หน้าต้องติดตามการกระชุมคณะกรรมการนโยบายการเงิน (กนง.) ว่าจะมีมุมมองหรือจะส่งสัญญาณต่อการปรับขึ้นอัตราดอกเบี้ยนโยบายอย่างไร หลังจากที่อัตราเงินเฟ้อไทยปรับขึ้นมาในระดับสูง ให้แนวต้านที่ 1,655-1,660 จุด แนวรับ 1,635-1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
BANPU มูลค่าการซื้อขาย 2,636.48 ล้านบาท ปิดที่ 12.60 บาท เพิ่มขึ้น 0.20 บาท
BDMS มูลค่าการซื้อขาย 2,408.02 ล้านบาท ปิดที่ 25.75 บาท ลดลง 0.50 บาท
PTTEP มูลค่าการซื้อขาย 2,031.42 ล้านบาท ปิดที่ 166.50 บาท ลดลง 1.00 บาท
THG มูลค่าการซื้อขาย 1,890.83 ล้านบาท ปิดที่ 63.75 บาท ลดลง 9.25 บาท
CPALL มูลค่าการซื้อขาย 1,313.88 ล้านบาท ปิดที่ 65.00 บาท ลดลง 1.00 บาท